قصيدة حسينية
للشاعر المبدع
نائل المضفر
حسبالك نخاف ومانروح انزور
توكف بالدرب وجلابك اتهدهن
جماعية المقابر نصها للزوار
مو انت التردهن ذاك ماردهن
علي صاير مجاهد لحيتك شبرين
وثياب الغجر للركبة لابسهن
سفارة بكل بلد مبنية لسرائيل
اذا انت مجاهد روح فجرهن
تكطع راس شيعي وتدعي الاسلام
وبراسه الجنان اتريد تدخلهن
عبادة حجارة الشيعة ليش اتقول
لأن عقلك حجارة وذني يعقلهن
دكلي شمالك انت من الترب مغثوث
جاي اسجد عليهن ماسجدت الهن
مثل ماحضرتك تسجد على السجاد
شو محد يكلك جاي تعبدهن
قصدنا المحتوى مو بالضريح انبوس
ولا تعني المعادن النا بوستهن
بس ندري بعلي واكف ورى الشباج
واندني الشفايف حتى يختمهن
ينعرفن لأن مادام مختومات
الله يحرم على النار جويتهن
واكلك عالولاية وعصمة اهل البيت
انت بيا شريعة تريد تنكرهن
ولايتهم جنح وأعمالنا احنا طيور
اذا نكطع جنحهن ياهو يرفعهن
ماتصعد صلاته الينكر الكرار
لأن طرق السما بس علي اليندلهن
على الرد الشمس أكبر جسم بالكون
بس جفوف سائل يعجز يردهن
علي أللبس الخادم ثوب اجد من ثوب
وثيابه السمل للموت لابسهن
علي ولولا علي كلهن يحلهن جان
وعلى اللي مايحلهن حيدر يحلهن
نعم من موسى اكرم انت يالكرار
وحق وادي طوى والكله اخلعهن
لو موسى النبي داخل طوى ابنعليك
جا رب العرش كله ابقى لابسهن
خيبر يفتهم ما عاندك عالباب
بس يعاندك حيطانه تشلعهن
اسرع ماانطلق بالدنيا هوالضوء
وانت النور حيدر يعني اسرعهن
ليش التكص راسه عيونه مفتوحات
مايلحك عليك اشلون يطبكهن
لذلك بالحرب يتلمسون الروس
من تخطف عليهم خاف كاطعهن
والبطران اجاني يكلي ليش اتزور
ومن يكول القبور اتفيد زايرهن
والك شوف الكبب مابيها لثكة اتراب
جبرائيل ينزل بيده يمسحهن
لو مسلم صدك اتناقش انا وياك
بس اصلا حرام افكارك اسمعهن
عصة موسى آية وتخدم الأغنام
لأن ربنا الغنم على العِصة فضلهن
وافضل من محمد عندك العصاة
تفاهاتك هذني اشلون اناقشهن
معروفة المذاهب سنة شيعة اخوان
انت منين لا منهم ولا منهن
تضل خمسة الاصول الرابع الكرار
وتظل سبع الكبائر وانت ثامنهن